Den danske landsholdsspiller Pernille Harder er blevet kåret til årets mest værdifulde spiller i Sverige for anden år i træk.

Til daglig tørner Pernille Harder ud for den svenske fodboldklub Linköping, men mandag stod hun på en scene ved siden af Zlatan Ibrahimovic.

Årsagen er, at den danske landsholdspiller har modtaget to store priser for hendes præstationer i svensk fodbold i denne sæson.

Den ene var årets angriber blandt kvinderne, hvor Zlatan Ibrahimovic vandt den hos mændene.

Desuden vandt hun den hele stor pris ved det svenske fodboldgalla. Prisen som årets mest værdifulde fodboldspiller. For andet år i træk.

- Det er dejligt. Det er en stor anerkendelse af, hvad du har gjort, er rigtigt. Så det er altid sjovt at få sådan en pris, siger Harder til Fotbollskanalen.

Pernille Harder blev topscorer i sæsonen med 23 mål. Fire mål flere end holdkammeraten Stina Blackstenius.

Dermed havde hun en stor del i Linköpings mesterskab, der blev vundet med 10 point.

Pernille Harder i aktion for landsholdet i EM-kvalifikationen. Foto: Henning Bagger / Scanpix Denmark

Klubben kommer dog ikke til at få glæde af Pernille Harders præstationer fremover.

Det står allerede klart, at hun forlader klubben, fordi hun har ambitioner om noget større.

- Jeg har brug for at finde udfordringer. Jeg vil prøve en ny liga. Jeg vil også gerne spille Champions League, siger hun til det svenske medie.

Hun vil dog endnu ikke afsløre, hvilken klub der bliver hendes næste.